**Ársfundur Fjár- og hjarðhundadeildar haldinn þann 01.06.2021 á skrifstofu Hundaræktarfélags Íslands, Síðumúla 15, kl. 20.**

Í stjórn 2020 - 2021 sitja Jónína Guðmundsdóttir (formaður) Birna Sólveig Kristjónsdóttir(meðstjórnandi), Elín Lára Sigurðardóttir (meðstjórnandi), Svava Björk Ásgeirsdóttir (ritari) og Jóhanna Eivinsdóttir (gjaldkeri).

Allir stjórnarmeðlimir eru mættir.

Fundurinn er frekar fámennur, um 15 manns, þrátt fyrir að hafa verið auglýstur oftar en einu sinni og áminning send út daginn áður sem og samdægurs á samfélagsmiðlum. Sú nýbreytni var að fundinum var streymt í gegnum Zoom fjarfundabúnað á vegum HRFÍ og voru 5 manns sem nýttu sér það þegar mest var. Mikil ánægja var meðal þeirra sem nýttur sér fjarfundabúnaðinn þrátt fyrir að ekki hafi þeir getað kosið á fundinum.

***Dagskrá:***

1. *Kosning fundarstjóra og ritara*
2. *Skýrslur tengiliða*
3. *Skýrsla stjórnar*
4. *Ársuppgjör frá gjaldkera*

*5. Kosning um drög að starfsreglum tengiliða allra tegunda í deild*

*6. Kosning tengiliða allra tegunda í deild
7. Kosning stjórnarmeðlima – kosið er um 3 sæti, eitt sæti til eins árs og tvö sæti til tveggja ára.
Birna Sólveig Kristjónsdóttir og  Svava Björk Ásgeirsdóttir gefa hvorugar kost á sér til áframhaldandi stjórnarsetu, Svava Björk eftir 3 ár í stjórn og Birna eftir 2 ár í stjórn. Jónína Guðmundsdóttir, formaður, hefur ákveðið að ganga úr stjórn eftir 1 ár í stjórn og gefur ekki kost á sér til áframhaldandi stjórnarsetu.
8. Stigahæstu vinnuhundar í öllum flokkum verða heiðraðir*

*9. Önnur mál*

**1.Skipan fundarstjóra og ritara fundar.**

Fundurinn samþykkir Jónínu Guðmundsdóttur sem fundarstjóra fundar og Svövu Björk Ásgeirsdóttur sem ritara fundar.

Lára Birgisdóttir óskar eftir því að stjórn kynni sig fyrir fundarmönnum og er það gert.

**2. Skýrslur tengiliða:**

Sigurlaug Rósa Dal Christensen les upp skýrslu tengiliðar australian shepherd. Guðrún S. Sigurðardóttir les upp skýrslu tengiliðar border collie. Elena Tryggvason les upp skýrslu tengiliðar welsh corgi pembroke. Svava Björk, ritari fundarins, les upp þær skýrslur sem borist hafa frá öðrum tengiliðum sem ekki eru staddir á fundinum: australian cattledog, briard, collie rough & smooth, shetland sheepdog og white swiss shepherd.

Vert er að þakka enn og aftur þeim tengiliðum kærlega fyrir sem hafa skilað sínum skýrslum. Allar skýrslur sem hafa verið mótteknar eru komnar inn á heimasíðu deildar, [www.smalar.net](http://www.smalar.net) Tengiliðir annarra tegunda eru hvattir til að skila af sér skýrslum hið fyrsta.

**3. Ársskýrsla stjórnar Fjár – og hjarðhundadeildar:**

Jónína fráfarandi formaður les ársskýrslu fjár – og hjarðhundadeildar. Sökum þeirra takmarkana sem við höfum búið við á starfsárinu hefur starf deildarinnar að mestu leyti legið niðri en nú blása vorvindar til betri tíðar. Stjórn hefur, þrátt fyrir aðstæður, náð að halda uppi stjórnarstörfum með fjarfundum og samskiptum í gegnum samfélagsmiðla og tölvupóst. Finna má fundargerðir stjórnar á heimasíðu deildar. Ein sýning var á vegum HRFÍ á árinu 2020 og ákvað stjórn að falla frá því að heiðra stigahæstu hunda deildar. Ákvað stjórn að brydda upp á þeirri nýbreytni að heiðra stigahæstu vinnuhunda deildarinnar fyrir árangur sinn á vinnuprófum á vegum Vinnuhundadeildar.

Stjórn fagnaði frumkvæði fræðslunefndar HRFÍ að halda reglulega fræðsluerindi í formi fjarfunda. Vonandi verður áframhald á því þar sem félagsmenn og meðlimir deildar hafa tekið þessari nýbreytni afar vel og þyrstir í meiri fræðslu.

 Stjórn stóð fyrir göngu og vöfflukaffi í Sólheimakoti að vori, smalaeðlipróf var lengi á dagskrá en tókst ekki að halda sökum samkomutakmarkanna. Stjórn hefur þegar lagt gróf drög að dagskrá fyrir árið 2021 og er það í höndum nýrrar stjórnar að taka við keflinu.

Lesa má ársskýrslu deildar á heimasíðu deildar: https://www.smalar.net/aacutersskyacuterslur.html

**4. Skýrsla gjaldkera.**

Jóhanna Eivinsdóttir, gjaldkeri, les upp skýrslu gjaldkera. Skýrsla er borin undir fundinn og samþykkt af viðstöddum.

Helsta breyting á útgjöldum er sú að deildin á nú sitt eigið greiðslukort sem m.a. er notað til að greiða áskrift að heimasíðunni [www.smalar.net](http://www.smalar.net), ásamt því að notast við önnur kaup fyrir viðburði deildar. Lára Birgisdóttir og Björn Ólafsson hafa hingað til greitt persónulega árgjald af hýsingu heimasíðunnar og var kominn tími til að deildin stæði straum af þeim kostnaði sjálf. Er þeim Láru og Birni enn og aftur þakkað kærlega fyrir sitt framlag til starfs deildarinnar.

**5.** **Kosning um drög að starfsreglum tengiliða allra tegunda í deild**

Stjórnin vann markvisst að því á starfsárinu að setja saman starfsreglur fyrir tengiliði tegunda. Deildin átti í fórum sínum eldri reglur sem hafa verið til viðmiðunar fyrir störf tengiliða en sökum fenginnar reynslu á starfsárinu var ákveðið að tímabært væri að endurmeta þær reglur og koma þeim í betri farveg og gera þær skýrari. Reglurnar voru settar fram í þeim tilgangi að tengiliðir hafi skýrari reglur um starf sitt og betra verklag. Drög að reglunum litu dagsins ljós í vetur og voru birtar í mars fyrir félagsmenn til kynningar. Óskað var eftir að félagsmenn kynntu sér þær fyrir ársfundinn svo hægt væri að kjósa um þær á þeim fundi. Jónína, fráfarandi formaður, les yfir drögin. Miklar umræður sköpuðust um drögin og voru ábendingar nokkrar.

* **1.gr. Einn tengiliður skal vera starfandi innan hverrar tegundar:** Umræða um hvort þurfi að hafa tvo tengiliði í stærri tegundum, starfið sé viðamikið fyrir eina manneskju. Það þarf að skoða með aðalstjórn og getur ný stjórn rekið það erindi áfram ef vilji er fyrir hendi.
* **2.gr. Tengiliður er skipaður af stjórn Fjár – og hjarðhundadeild, að undangenginni kosningu á aðalfundi.** Umræða skapaðist um þennan lið og voru nokkrir fundarmenn þeirrar skoðunar að kosningar um tengiliði væru óþarfar og ættu ekki að þurfa. Stjórn ræktunardeildar ætti að geta skipað sína tengiliði sjálf. Fráfarandi stjórn svaraði því til að unnið væri eftir settum reglum félagsins um kosningu tengiliða og stjórn fylgir þeim reglum sem henni eru settar. Fráfarandi stjórn hefur ekkert út á þetta fyrirkomulag að setja og hafa sitjandi tengiliðir, sem og þeir sem hafa boðið sig fram til starfa, ekki sett út á þetta fyrirkomulag.
* **4.gr. Kosning: *Sé tengiliður kosinn til starfa í stjórn deildarinnar skal velja nýjan tengilið í hans stað.***Fundurinn er sammála um að þetta þurfi að endurskoða, erfitt sé að fá fólk til starfa í stjórn sem og í starf tengiliða og því sé erfitt að ætla að útiloka aðila frá því að taka að sér bæði störfin hafi hann til þess stuðning fundarmanna þegar kosning fer fram. Þá ætti að gæta að hlutleysi ef ske kynni að stjórn deildar þurfi að taka til skoðunar mál sem viðkomandi aðili kemur að sem tengiliður. Viðkomandi getur þá vikið af fundi og gætt hlutleysis ef svo ber undir.
* ***6.gr. Skýrsla tegundar:*** *2.Heildarskráning tegundar:**þar með talið hundar sem fallnir eru frá*.

Skiptar skoðanir voru á því hvort skrá þurfi dauða hunda en mat fráfarandi stjórnar var það að slíkar upplýsingar væru nauðsynlegar að hafa uppi á borðum. Fólk hefur mismunandi þekkingu á stofnum tegunda í deild og ef aðili er t.d. að skoða hvaða rakkar eru í stofninum með tilliti til undaneldis er betra að sjá hvort viðkomandi rakki sé lífs eða liðinn. Það er mat fráfarandi stjórnar að slíkar upplýsingar komi auðvitað fyrst og fremst frá eigendum sjálfum og er það þeirra val hvort þeir tilkynni dýrin sín dauð þegar þau falla frá, en það er þá í verkahring tengiliðs að reyna að fá sem bestar og heiðarlegastar upplýsingar um hunda í hverri tegund.

**Tillaga fráfarandi stjórnar er sú að orðalag megi lagfæra og mætti hljóða svo:** *2.Heildarskráning tegundar á lifandi dýrum. Æskilegt er að tengiliður hafi undir höndum upplýsingar um hvaða dýr hafa fallið frá á árinu svo hægt sé að koma þeim upplýsingum inn í ársskýrslu tengiliðar.*

**-6.gr.Skýrsla tegundar: 9.Innfluttir hundar á árinu/útfluttir. Væntanlegur innflutningur.** Rætt var um hvort „væntanlegur innflutningur“ væri ekki óþarfi að hafa með en það er mat fráfarandi stjórnar að þetta geti vel staðið vegna þess að fólki er í sjálfsvald sett hvort það gefi upp þessar upplýsingar um fyrirhugaðan innflutning eða ekki, en tengiliður er að sjálfsögðu ekki að krefja fólk um slíkar tilkynningar.

**Björn Ólafsson kemur með þá tillögu að ný stjórn fari betur yfir þessi drög með tilliti til athugasemda, gefi félagsmönnum betra færi á að fara yfir drögin og leggi undir deildarmeðlimi að því loknu. Sú tillaga er samþykkt af fundarmönnum.**

1. **Kosningar tengiliða:**

Samþykkt er á fundinum að eftirfarandi tengiliðir haldi áfram störfum:

* Jóhanna Magnúsdóttir fyrir australian cattle dog.
* Fyrir beauceron er áfram Jóhanna Eivinsdóttir.
* Fyrir bearded collie er áfram Ástríður Magnúsdóttir.
* Tengiliður border collie er áfram Guðrún Sigurðardóttir.
* Fyrir briard er Stella Sif Gísladóttir.
* Fyrir collie rough/smooth er áfram Guðríður Magnúsdóttir.
* Tengiliður fyrir shetland sheepdog er áfram Lilja Dóra Halldórsdóttir.
* Elena Tryggvason gaf áfram kost á sér fyrir welsh corgi pembroke.
* Fyrir white swiss shepherd dog er áfram Hjördís Helga Ágústsdóttir.
* Silla Rósa Dal Christensen gaf ekki kost á sér til áframhaldandi starfa fyrir australian shepherd.
* Ragnheiður Arnardóttir gaf kost á sér fyrir australian shepherd og er hún kosin á fundinum.
* Ekki hefur enn tekist að fá til starfa tengilið fyrir tegundina old english sheepdog.
1. **Kosning stjórnarmeðlima*:***

Kosið er um 3 sæti, eitt sæti til eins árs og tvö sæti til tveggja ára.
Birna Sólveig Kristjónsdóttir og  Svava Björk Ásgeirsdóttir gefa hvorugar kost á sér til áframhaldandi stjórnarsetu, Svava Björk eftir 3 ár í stjórn og Birna eftir 2 ár í stjórn. Jónína Guðmundsdóttir, formaður, hefur ákveðið að ganga úr stjórn eftir 1 ár í stjórn og gefur ekki kost á sér til áframhaldandi stjórnarsetu. Þeim er þakkað fyrir vel unnin störf í þágu deildar.

Edward Birkir Dóruson býður sig fram og tekur til máls á fundinum og kynnir sig.

Guðrún Th.Guðmundsdóttir býður sig fram og Svava Björk, ritari fundarins, les upp stutta kynningu fyrir hennar hönd. Edward og Guðrún eru bæði kosin inn í stjórn deildar, hvort um sig til tveggja ára.

Elena Tryggvason býður sig fram á fundinum til starfa í stjórn til eins árs.

**8.Stigahæstu vinnuhundar í öllum flokkum heiðraðir**

Eftirfarandi hundar voru heiðraðir fyrir árangur sinn á vinnuprófum á vegum Vinnuhundadeildar:

**Hlýðni Brons** – 171 stig **– Islands Shelties Everdeen,** shetland sheepdog – IS24857/18. Stjórnandi hunds: Erlen Inga Guðmundsdóttir

**Hlýðni 1** – 193,5 stig **Hugarafls Hróður**, border collie – IS20995/15. Stjórnandi hunds: Elín Lára Sigurðardóttir

**Hlýðni 2-** 188,5 stig, **Ibanez White Shepherd Fjalladís**, white swiss shepherd,- IS24111/17. Stjórnandi hunds: Þórhildur Bjarmarz

**Hlýðni 3-** 287,5 stig**, Ibanez White Shepherd Fjalladís**, white swiss shepherd,- IS24111/17. Stjórnandi hunds: Þórhildur Bjarmarz

**Spor 1** – 80 stig- **Undralands Once Upon A Time**, shetland sheepdog, IS26310/19. Stjórnandi hunds: Erna S. Ómarsdóttir

**Spor Elite**- 100 stig, **Ibanez White Shepherd Fjalladís**, white swiss shepherd,- IS24111/17. Stjórnandi hunds: Þórhildur Bjarmarz

Innilegar hamingjuóskir með frábæran árangur.

**9.Önnur mál**

**1.** Guðrún S. Sigurðardóttir vill koma ábendingu um að haldið sé til haga að komið hafi fram óánægjuraddir nokkurra fundarmanna með reglur um kosningu tengiliða. Þeirra skoðun er sú að það sé stjórnar að skipa tengiliði, óþarfi sé að kjósa um þá á hverjum ársfundi.

**2**. Sigurlaug Rósa Dal Christensen vill að stjórn fjár – og hjarðhundadeildar skoði það að senda erindi til aðalstjórnar og ræktunar-og staðlanefndar um að einkunnir á niðurstöðum mjaðma – og olnbogamynda verði skráðar á bæði vinstri og hægri mjaðmir/olnboga(HD/AD). Það sé þannig í dag að fái hundur einkunnina B öðru megin en einkunnina A hinum megin sé það skráð sem einkunn B á báðar hliðar, þannig að skráningin verði B/A en ekki B.

**3.**Lára Birgisdóttir vill að félagið skoði að viðurkenna OFA niðurstöður sem miðast við 12 mánaða. OFA kallar þetta bráðabirgða niðurstöður (preliminary evaluation) og hafa þær ekki verið viðurkenndar hjá félaginu þrátt fyrir að OFA taki fram að þær séu fullgildar þó dýrið sem myndað er sé ekki búið að ná 24 mánaða aldri, en HRFÍ viðurkennir enn sem komið er einungis niðurstöður frá OFA sé hundur orðinn 24 mánaða eða eldri við myndatöku.

**4.**Lára Birgisdóttir spyr um stöðu á nýjum útreikningum um stigahæstu hunda á sýningum. Á síðasta ársfundi var breytt stigagjöf samþykkt og átti árið 2020 að vera reynsluár á þeirri nýju stigagjöf. Ljóst er að það markmið tókst ekki og er það því í höndum nýrrar stjórnar að fylgja þessu eftir. Á fundinum 2020 var skipuð nefnd sem átti að fylgja þessum breytingum eftir: Erna S.Ómarsdóttir, Jóhanna Guðmundsdóttir, Theódóra Róbertsdóttir og Silla Rósa Dal Christensen buðu sig fram í þetta hlutverk og er ný stjórn hvött til að leita eftir aðstoð þeirra.

**Fundi slitið.**